Pakuotės lapelis: informacija pacientui

Olynth 1 mg/ml nosies purškalas (tirpalas)
ksilometazolino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.
Apie ką rašoma šiame lapelyje?

1.	Kas yra Olynth 1 mg/ml ir kam jis vartojamas
2.	Kas žinotina prieš vartojant Olynth 1 mg/ml
3.	Kaip vartoti Olynth 1 mg/ml
4.	Galimas šalutinis poveikis
5.	Kaip laikyti Olynth 1 mg/ml
6.	Pakuotės turinys ir kita informacija


1.	Kas yra Olynth 1 mg/ml ir kam jis vartojamas

Olynth 1 mg/ml sudėtyje yra ksilometazolino, kuris sutraukia kraujagysles ir sumažina nosies gleivinės paburkimą ir palengvina kvėpavimą pro nosį.

Olynth 1 mg/ml vartojamas trumpalaikiam nosies ir sinusų paburkimo, kurie atsiranda dėl peršalimo ar alergijos, mažinimui.

Olynth 1 mg/ml purškalo skiriama vartoti suaugusiesiems bei 12 metų ir vyresniems paaugliams.


2.	Kas žinotina prieš vartojant Olynth 1 mg/ml

Olynth 1 mg/ml vartoti draudžiama:
· jeigu yra alergija ksilometazolino hidrochloridui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra padidėjęs Jūsų akispūdis, ypač jeigu sergate uždaro kampo glaukoma;
· jeigu sergate lėtiniu rinitu (ilgalaikiu nosies gleivinės sudirginimu) ir nosies gleivinės sekrecija yra sumažėjusi arba visiškai išnykusi (Rhinitis sicca);
· jeigu Jūs vartojate monoaminooksidazės inhibitorių (MAOI), arba vartojote jų pastarąsias dvi savaites; 
· jeigu vartojate kitų vaistų, galinčių padidinti kraujospūdį;
· jeigu Jūs sergate uždegimu, kurį sukėlė padidėjęs nosies kraujagyslių jautrumas (vazomotorinis rinitas); 
· jeigu sergate uždegimu, susijusiu su nosies membranos suplonėjimu (atrofinis rinitas);
· jeigu Jums per nosį ar burną buvo atlikta smegenų operacija.

Olynth 1 mg/ml negalima vartoti jaunesniems kaip 12 metų vaikams ir paaugliams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Olynth 1 mg/ml, jeigu Jūs:
· esate jautrus simpatomimetiniams (į adrenaliną panašiems) vaistams, nes Olynth 1 mg/ml gali sukelti nemigą, svaigulį, nekontroliuojamą drebulį, širdies ritmo sutrikimų ar padidinti kraujospūdį;
· turite širdies, kraujagyslių problemų ar Jūsų kraujospūdis yra padidėjęs (pvz., pailgėjęs QT intervalo sindromas);
· turite medžiagų apykaitos sutrikimų (padidėjęs skydliaukės aktyvumas ar cukrinis diabetas);
· sergate antinksčių ligomis;
· Jūsų prostata yra padidėjusi (prostatos hipertrofija).

Vartojant šio vaisto ilgą laiką, gali padidėti sinusų ar nosies gleivinės uždegimas.

Kiti vaistai ir Olynth 1 mg/ml
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Nevartokite Olynth 1 mg/ml jeigu vartojate:
· triciklių ar tetraciklių antidepresantų arba MAO inhibitorių arba jų vartojote paskutines 2 savaites (žr. skyrių Olynth 1 mg/ml vartoti negalima);
· kitų vaistų, galinčių padidinti kraujospūdį.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. Olynth 1 mg/ml purškalo (tirpalo) vartoti nėščioms moterims nerekomenduojama, nes nenustatyta, kaip vaistas veikia vaisių. 

Jeigu žindote kūdikį, pasikonsultuokite su gydytoju prieš vartojant šio vaisto. Nėra žinoma ar veikliosios medžiagos išsiskiria į motinos pieną.

Vairavimas ir mechanizmų valdymas
Olynth 1 mg/ml gebėjimo vairuoti ir valdyti mechanizmus neveikia arba veikia nereikšmingai.

Olynth 1 mg/ml sudėtyje yra benzalkonio chlorido tirpalo. 
Kiekviename šio vaisto ml yra 0,2mg benzalkonio chlorido. Benzalkonio chloridas gali sukelti sudirginimą ar patinimą nosies viduje, ypač jei vartojamas ilgai 


3.	Kaip vartoti Olynth 1 mg/ml

[bookmark: _Hlk521673512]Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiems žmonėms bei 12 metų ir vyresniems paaugliams 
Jeigu gydytojas nepaskyrė kitaip, Olynth 1 mg/ml tirpalo purškiama po 1 įpurškimą į kiekvieną nosies landą ne daugiau kaip 3 kartus per parą.
Olynth 1 mg/ml tirpalo vartoti ilgiau kaip 7 dienas negalima.

Vartojimas
1. Nuimkite apsauginį dangtelį. Paspauskite dozatorių keletą kartų (1 pav.), kol pasirodys tirpalo debesėlis. Tirpalas paruoštas vartoti.
2. Buteliuką laikykite vertikaliai. Įkiškite purkštuką į šnervę (2 pav.).
3. Vartodami, dozatorių paspauskite vieną kartą. Įpurškiant lengvai įkvėpti per nosį. Procedūrą pakartokite į kitą šnervę.
4. Po vartojimo uždėkite dangtelį. 

Tam, kad išvengti infekcijos plitimo, vienas vaisto buteliukas turi būti naudojamas tik to paties asmens. Buteliuko purkštuką po kiekvieno naudojimo reikia nuplauti.

Vartojimas vaikams ir paaugliams
Nevartokite Olynth 1 mg/ml jaunesniems kaip 12 metų vaikams ir paaugliams. 2‑12 metų vaikams ir paaugliams yra skirtas Olynth 0,5 mg/ml nosies purškalas (tirpalas).

Ką daryti pavartojus per didelę Olynth 1 mg/ml dozę
Pavartojus per didelę Olynth 1 mg/ml dozę, kreipkitės į gydytoją, vaistininką arba artimiausią ligoninės priėmimo skyrių. Pasiimkite šį pakuotės lapelį su savimi.
Per didelės Olynth 1 mg/ml dozės gali sukelti centrinės nervų sistemos paralyžių, pav. raumenų funkcijos praradimą, nuovargį, burnos sausumą, prakaitavimą, greitą nereguliarų širdies plakimą, padidėjusį kraujospūdį.

Pamiršus pavartoti Olynth 1 mg/ml 
Pamiršus pavartoti Olynth 1 mg/ml dozę, pavartokite ją iš karto, kai tik atsiminsite, tačiau jeigu atėjo kitos dozės vartojimo laikas, praleiskite pamirštą dozę ir vartokite vaisto kaip įprastai. Dvigubos dozės vartoti negalima.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nustokite vartoti Olynth 1 mg/ml ir nedelsdami kreipkitės į gydytoją, jeigu pasireiškė toliau nurodyti reiškiniai (gali būti alerginės reakcijos požymiai):
· pasunkėjęs kvėpavimas ar rijimas, veido, lūpų, liežuvio ar gerklės patinimas;
· odos niežulys, odos paraudimas ar iškilę nelygumai.

Kitas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų):  
· nosies gleivinės dirginimo požymiai pvz., deginimas, džiūvimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
-kraujavimas iš nosies.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· galvos skausmas, padidėjęs kraujospūdis, nervingumas, svaigulys, silpnumo pojūtis, nemiga ir širdies plakimo jutimas, dažnas širdies plakimas (tachikardija);
· laikinas regėjimo sutrikimas, alerginės reakcijos.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· nosies gleivinės uždegimo padidėjimas, nustojus vartoti vaisto (reaktyvinė hiperemija).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Olynth 1 mg/ml

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 25 °C temperatūroje.
Pirmą kartą atidarius buteliuką, vaisto tinkamumo laikas 20 savaičių.

Ant dėžutės ir buteliuko po {Tinka iki/EXP} nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Olynth 1 mg/ml sudėtis
· Veiklioji medžiaga yra ksilometazolino hidrochloridas. Viename mililitre nosies purškalo yra 1 miligramas ksilometazolino hidrochlorido. Viename išpurškime yra 140 mikrogramų ksilometazolino hidrochlorido.
· Pagalbinės medžiagos yra dinatrio edetatas, natrio chloridas, natrio-divandenilio fosfatas dihidratas, dinatrio fosfatas dihidratas, sorbitolis (E420), benzalkonio chlorido tirpalas, išgrynintas vanduo.

Olynth 1 mg/ml išvaizda ir kiekis pakuotėje
Olynth 1 mg/ml nosies purškalas (tirpalas) yra skaidrus, bespalvis, bekvapis arba būdingo švelnaus kvapo tirpalas. 
Gintaro spalvos III tipo stiklo buteliukas su dozatoriumi ir apsauginiu dangteliu, kuriame yra 10 ml tirpalo.
Kartono dėžutėje yra vienas buteliukas.

Registruotojas ir gamintojas

Registruotojas
McNeil Healthcare (Ireland) Limited
Office 5, 6 & 7, Block 5
High Street
Tallaght
Dublin 24
D24 YK8N
Airija

Gamintojas
Delpharm Orleans, 5, avenue de Concyr, 45071 Orleans Cedex 2, Prancūzija

Šis pakuotės lapelis paskutinį kartą peržiūrėtas 2024-04-25.

[bookmark: _GoBack]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt.        

